प्रवीण झा मूल रूप सं दरभंगा जिलान्तर्गत बेनीपुर प्रखंड के बेलौन गामक वासी छैथ, नियमित रूप सं हिंदी मे अपन ब्लॉग लिखैत छैथ आ मिथिला मैथिली के समग्र विषय पर अपन सूक्षम दृष्टि रखैत छैथ, आउ पढ़ि मैथिली मे मिथिलावाद पर हिनक आलेख 'अपना मोनक बात'
अफ़सोस जे साल २०१९ सेहो मिथिला मैथिली के कुनो बेस नमहर उम्मेदक किरण नै देखौलक। किछु विषय पर अपन बात रखबाक कोशिश केलहुँ।
 अहि साल नै त कोनो संगठन नव आश जगौलक आ नहिएं मिथिला मैथिली के बात कोनो स्तर पर मुख्य मुद्दा बनि सकल। किछु मैथिल लोकसभा चुनाव में भाग लेला मुदा सहयोग आ एकजुटता के अभाव में लड़ि नै सकला। राज्यक मांग वाला संस्था सब कहूं भुतला गेला संगहि स्टूडेंट यूनियन अपना मूल उद्देश्य के बिसरि स्वार्थ निहित मार्गदर्शन में पड़ि के अवनति के रस्ता पर अहि। आपसी कलह आ जल्दी नेता बनबा के ललक सम्बन्धी चेतावनी पछिलो साल देने रहियनि मुदा हम महत्वपूर्ण नै। स्टूडेंट यूनियन के मात्र ५% सदस्य यूनियनक उद्देश्य पर कायम छथि. . . . विशेष गप सौं लोक परिचिते छैथ। हमरा हिसाबे मिथिला मैथिली के किछु करोड़ रुपया, समर्पण, सब के ल के चलबाक नेतृत्व गुण, किछु करबा के आगि आ ५ वर्षक कार्ययोजना चाहियै अन्यथा त लाला जी के दोकान जकाँ चलिये रहलै या।
 मिथिला में साहित्य के नाम पर ई साल अवनति के मिसाल रहत। संभवतः मिथिला में नब साहित्य साहित्य कम, पुरस्कार आ सम्मान लेल अपना के मजबूत करैत घोषणापत्र बेसी बुझना जाइत अछि। देख रहल छी जे एत्तेक घटिया स्तरक नब साहित्य छापल जा रहल अछि जे पाठक एकरे मैथिली साहित्य मानि किछु प्रतिशत उपलब्ध नीक साहित्य सेहो नै पढ़ि रहल छथि। ई परिपाटी रुकनाय अत्यावश्यक। आब ओ समय आबि गेल छैक जखन क्वांटिटी के छोड़ि क्वालिटी पर ध्यान देनाई जरुरी छैक। अहि कार्य में लेखक, संपादक, प्रकाशक आ पाठक के सहयोग अवश्यम्भावी टी अहिये, लेखक के जिम्मेवारी सब सौं बेसी. . . . फेसबुक पर किछु लाइक के आधार पर अपना अधखिज्जू रचना के कालजयी मानि प्रकाशक लग नै दौगी। अहुँ पाकु आ रचना के सेहो पाकय दियौक. . . भ सकय त पुरान लेखन पढ़ि अपना के तौल ली तखन प्रकाशक लग जाय।
 किछु युवा निःसंदेह बहुत नीक लिखि रहला हं. . . . संभवतः ओ पढ़ैत आ मनन सेहो करइत हेता। अहि ठाम किनको नाम लेब उचित नै मुदा किछु छथि जिनका पर ध्यान रहैत अछि। भगवान हिनका सबके नमहर आयोजक आ प्रकाशक सब सौं बचाबथि आ हिनका कात केनिहार सब सौं लड़बाक शक्ति सेहो प्रदान करथि से कामना।
 एकटा बात स्पष्ट क दी जे कविता पाठ/ कवि गोष्ठी आदि के हम साहित्य नै मानैत छियैक। हमरा हिसाबे कवि गोष्ठी संघक शाखा सन विचारक आदान प्रदान, भेंटघांट आ ओहि सब सौं ऊपर अपना आ अपना संस्कृति के जिबैत रखबाक के जंत्र थीक।
 मैथिली साहित्य में गुटबाजी पुरान बात छी। एकरा बदौलति कतेक अधखिज्जू रचनाकार जीबते पूजनीय भ गेला आ एकरा अभाव में कतेक के लोक मरणोपरांत चिन्हलक। गुटबाजी के परिणामवश समालोचना सेहो प्रभावित रहल। ई हमर निजी विचार जे आजुक समय में गुटबाजी कम अहि आ निष्पक्ष समालोचना द्वारा नब लेखक के माँजल जा सकैत अछि। मुदा एक टी लोक मैथिली के पुस्तक समीक्षा कम करैत छथि आ जे कयबो केला त बधाई आ प्रशंसा मात्र तक। नब वा पुरान पुस्तक पढ़ी त समीक्षा अवश्य लिखी, प्रशंसा के संगे संग आलोचना सेहो होय। आलोचना लेखन के, छपाई के, पुस्तकक आवरण के, कागज के क्वालिटी के. . . . हमरा बुझबा में एखन मैथिली साहित्य के लेल ई सबसौं बड़का टॉनिक।
 तमाम वाहियात स्टेज शो और तड़क भड़क वाले विद्यापति समारोह के अलावा नागार्जुन स्मृति और फाउंडेशन द्वारा सम्मान आदि का आयोजन भी हुआ इस साल। अफ़सोस सबके सब मिथिला मैथिली के लिए निरर्थक और जमीनी हक़ीक़त से कोसों दूर. . . किनको नेता बनबै के उत्सव वा फेर अपना के नेता घोषित करबाक उत्सव मात्र। किछु आयोजन नशा आ खाय लेल प्रसिद्धि पओलक त किछ प्लेट के हिसाब में गड़बड़ी लेल। एतबा नै आब त दू नंबर के पाय मैनेज करबा लेल आ बैलेंस बढ़ेबाक लेल सेहो आयोजन होईत छैक। अहि में ओहि आयोजकक प्रयास प्रशंसनीय जे सम्मान लेल रेट लिस्ट पहिने जारी क दैत छथिन।
 बहुत ध्यान दउगेला पर कोशी विमर्श, नागार्जुन स्मृति पर्व थोड़ेक आशा जगबैत अछि मुदा सर्वश्रेष्ठ प्रयास के हकदार छथि #MLF मधुबनी लिटरेचर फेस्टिवल के आयोजन आ आयोजक सब। MLF सम्मान, विद्यापति, कवि गोष्ठी आ नेता बनबैक धंधा सौं अलग ई आयोजन विशुद्ध मिथिला मैथिली से जुड़ल अपना में गाम घर के समेटने आ सबके अप्पन आयोजन महसूस करबाक मौका दैत अछि।
 मिथिला उपेक्षित रहल अहि बात के कम से कम १ करोड़ बेर कहि चुकल होयब सब गोटे मुदा सुफल भेटब दिल्ली दूर सन। नहिएं एम्स, न कुनो इंजीनियरिंग कॉलेज आ नहिए एयरपोर्ट। ई सब त दूरक गप स्वास्थय व्यवस्था पहिने सौं और बेसी लचर, मुजफ्फरपुर में २०० बेड के अस्पताल बनबाक गप सेहो गायब आ रेल यातयात सेहो ओहिना जंगली सन। न कोनो क्रन्तिकारी विधायक, सांसद आ नहिएं कोनो नब आस। बाढ़ि के बाँध फेर बाढ़िये लग बान्हल जायत। मुदा हमरा जनतबे मिथिला में पिछड़ल विकास लेल सरकार आ कोनो जन प्रतिनिधि से बेसी जन जागृति के अभाव सबसौं बड़का कारण। लोक एखनहुँ नेता आ अधिकारी के संपर्क मात्र सौं तृप्त भ जाइत छथि। लोक नेता संगे फोटो खीचा के सबटा बिसरि जाइत छथि। जा धरि हम आहाँ सवाल नै पूछ्बेक ता किछ नीक सोचनाइयो पाप। हम सब राजनैतिक शक्ति के आगाँ डिमांडिंग नै छी, हमरा अहाँ के डिमांड में एकमुश्त प्रयासक अभाव सेहो।
 राज्य स्तर पर मिथिला के एखनहुँ नेता केर अभाव अहि। ओ चाहे कोनो दल होइक, किनके मोन में प्राथमिकता मिथिला नै बल्कि स्वयं के कैरियर छनि। सबटा एम् एल सी, विधायक वा सांसद मात्र अपना आका सबहक आगाँ नांगरि डोलबय में माहिर।
 दिल्ली में मिथिला के हजारों नेता छथि मुदा सब मिथिला मैथिली मात्र कोनो पद लेल क रहला हं। किनको न मिथिला सौं मतलब आ नहिएं समाजक नीक सौं। गाम घर सौं आयल मैथिल एखनहुँ कोनो पैरवी लेल ओहिना बौआइत य। अहि ठामक मैथिल नेता सब चाटुकारिता आ पंजाबी सब लेल बेहाल मात्र।
 दुर्भाग्य जे मिथिला सौं दिल्ली धरि एक्कहु टा नेता सम्भावना जगबैत नै देखाय पड़ला अहि साल. . . आ ओहु सौं बेसी बड़का दुर्भाग्य जे सम्पूर्ण देश में मीडिया के डोमिनेट करय बला मैथिल पत्रकार समाज लेल मिथिला कहियो कोनो मुद्दा नै रहल. . . ओ सब कोनो नै कोनो सत्ता वा नेता के गुलामी मात्र क रहल छथि।
 लिखबा लेल और बहुत किछु छैक, लिखल बात के और विस्तार देल जा सकैत छै. . . . संक्षेप में संकेत देनाई नीक बुझायल। कोशिश केलहुँ किनको नाम नै लिखी मुदा तैयो किनको कोनो बात अनसोहाँत लागल हुए त कोनो बात नै :)